Title: ระเบียบคณะกรรมการตรวจสอบ ว่าด้วยบัตรประจำตัวกรรมการตรวจสอบ และพนักงานเจ้าหน้าที่ พ.ศ. 2549

ระเบียบคณะกรรมการตรวจสอบ

  ระเบียบคณะกรรมการตรวจสอบ
ว่าด้วยบัตรประจำตัวกรรมการตรวจสอบ
และพนักงานเจ้าหน้าที่
พ.ศ.
๒๕๔๙

โดยที่เป็นการสมควรให้มีบัตรประจำตัวกรรมการตรวจสอบ
และพนักงานเจ้าหน้าที่เพื่อใช้การแสดงตนในการปฏิบัติหน้าที่หรือกิจการใดๆ อาศัยอำนาจตามความในประกาศคณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข ฉบับที่ ๓๐ ลงวันที่ ๓๐ กันยายน ๒๕๔๙ ประกอบพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริตแห่งชาติ
พ.ศ. ๒๕๔๒ มาตรา ๑๐๗ คณะกรรมการตรวจสอบ จึงออกระเบียบไว้ ดังต่อไปนี้
ข้อ ๑  ระเบียบนี้เรียกว่า ระเบียบคณะกรรมการตรวจสอบว่าด้วยบัตรประจำตัวกรรมการตรวจสอบ
และพนักงานเจ้าหน้าที่ พ.ศ. ๒๕๔๙

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
กรรมการตรวจสอบ หมายความว่า
ประธานกรรมการตรวจสอบและกรรมการตรวจสอบ
เลขานุการ หมายความว่า
เลขานุการที่คณะกรรมการตรวจสอบแต่งตั้ง

ข้อ ๔  ประธานกรรมการตรวจสอบ มีอำนาจออกบัตรประจำตัวสำหรับตำแหน่งกรรมการตรวจสอบ
และพนักงานเจ้าหน้าที่

ข้อ ๕  บัตรประจำตัวซึ่งออกตามระเบียบนี้ให้ใช้ได้หนึ่งปี
นับแต่วันออกบัตร

ข้อ ๖  กรรมการตรวจสอบ และพนักงานเจ้าหน้าที่ประสงค์จะขอมีบัตรประจำตัวให้ทำคำขอพร้อมด้วยรูปถ่ายสามรูปยื่นต่อประธานกรรมการตรวจสอบ
รูปถ่ายตามวรรคหนึ่งให้ใช้รูปที่ถ่ายไม่เกินหกเดือน
ก่อนวันยื่นขอมีบัตรประจำตัวโดยรูปถ่ายมีขนาด ๒.๕ x
๓ เซนติเมตร ครึ่งตัวหน้าตรง ไม่สวมหมวก แต่งเครื่องแบบหรือสากลนิยม
คำขอและบัตรประจำตัวให้เป็นไปตามแบบที่กำหนดไว้ท้ายระเบียบนี้

ข้อ ๗  เมื่อได้ออกบัตรให้แก่กรรมการตรวจสอบ และพนักงานเจ้าหน้าที่ให้เลขานุการจัดให้มีสำเนาข้อความและรายการบัตรประจำตัวพร้อมให้ติดรูปถ่ายของกรรมการตรวจสอบ
และพนักงานเจ้าหน้าที่ไว้ด้วยหนึ่งฉบับเก็บไว้เป็นหลักฐาน

ข้อ ๘  ในกรณีที่บัตรหาย ถูกทำลาย หรือชำรุดในสาระสำคัญ
ผู้ถือบัตรต้องขอมีบัตรใหม่หรือขอเปลี่ยนบัตรแล้วแต่กรณี ภายในสามสิบวันนับแต่วันที่เกิดกรณีดังกล่าว
ในกรณีที่ผู้ถือบัตรเปลี่ยนชื่อตัว ชื่อสกุล หรือชื่อตัวและชื่อสกุล
ผู้ถือบัตรต้องขอเปลี่ยนบัตรภายในสามสิบวันนับแต่วันที่ได้รับอนุญาตให้เปลี่ยนชื่อตัว
ชื่อสกุล หรือชื่อตัวและชื่อสกุล แล้วแต่กรณี
ผู้ถือบัตรผู้ใดได้รับบัตรประจำตัวใหม่แล้ว ให้ส่งมอบบัตรประจำตัวเดิมคืนเลขานุการ

ข้อ ๙  กรรมการตรวจสอบ และพนักงานเจ้าหน้าที่ที่ได้รับบัตรประจำตัวตามระเบียบนี้พ้นจากตำแหน่งหน้าที่ไม่ว่าด้วยเหตุใด
ให้เป็นอันหมดสิทธิที่จะใช้บัตรประจำตัวนั้นต่อไป และให้ผู้นั้นส่งมอบบัตรประจำตัวคืนเลขานุการโดยเร็ว
นับแต่วันพ้นจากตำแหน่ง

ข้อ ๑๐  ประธานกรรมการตรวจสอบเป็นผู้รักษาการตามระเบียบนี้
และในกรณีมีเหตุอันสมควร คณะกรรมการตรวจสอบอาจยกเว้นหรือผ่อนผันการปฏิบัติตามความในระเบียบนี้ได้

ประกาศ
ณ วันที่ ๒๗ พฤศจิกายน พ.ศ. ๒๕๔๙
นาม
ยิ้มแย้ม
ประธานกรรมการตรวจสอบ

[เอกสารแนบท้าย]

๑. แบบคำขอมีบัตรประจำตัว
กรรมการตรวจสอบ/พนักงานเจ้าหน้าที่
๒. แบบบัตรประจำตัวกรรมการตรวจสอบ
และพนักงานเจ้าหน้าที่

(ดูข้อมูลจากภาพกฎหมาย)

วัชศักดิ์/ผู้จัดทำ
๒๘
ธันวาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๒๘ ง/หน้า ๑/๑๓ ธันวาคม ๒๕๔๙